Les artistes joves seran les protagonistes de l'edició d'enguany de FEMart
17 febrer 2025

## Les artistes joves seran les protagonistes de l'edició d'enguany de FEMart17 febrer 2025Última actualització: 17 febrer 2025

![](../gestion/img/4b151f1476841a690d6d30ba1835e33b8c3800ae925cf3fa12ba42aaa1849361.jpg)  
  

La regidora **Liduvina Gil**, acompanyada per **Adriana Serlik**, organitzadora del projecte «**FEMart**», i **Estela Pellicer**, gerent del Palau Ducal, han presentat aquest matí una nova edició d’aquesta iniciativa. Es tracta d’una proposta que es vincula directament al 8 de març, Dia Internacional de la Dona Treballadora.

  
“_La mostra de 2025 comptarà amb una exposició d’un grup de 40 dones joves artistes, d’entre 14 i 39 anys, que han expressat, a través de diferents tècniques artístiques, els drets de la dona, posant de manifest que, malgrat tots els avanços que s’han fet cap a la igualtat, encara queda molt de camí per recórrer_”, ha declarat Gil. “_És un encert que les protagonistes d’enguany siguen les joves, ja que elles seran les que inspiraran les futures generacions. Hem de visualitzar-les per aconseguir l’empoderament de les dones en un moment de retrocés de les polítiques d’igualtat_”.

L’edil ha finalitzat agraint a Serlik, al Palau i a la Universitat de València la seua col·laboració en aquesta iniciativa.

La inauguració de la mostra tindrà lloc aquest dimecres, 19 de febrer, a les 19:00 hores al Palau Ducal, a la sala Carròs i Centelles, i romandrà oberta fins al 19 de març.

Les activitats també inclouen, el dia 27 de febrer a les 19:30 hores, la celebració d’un concert homenatge a les dones compositores, que tindrà lloc a la Casa de la Marquesa i que anirà a càrrec d’Hélène Touati. Aquest concert serà presentat per Rosa Magraner.

Per la seua banda, l’organitzadora ha incidit que aquesta edició serà l’última en què exercirà com a comissària de la mostra. _“L’exposició d’enguany és un bon exemple del treball de les artistes joves. Aquesta mostra ha donat veu a moltes dones que han parlat dels drets de les dones en l’actualitat”. “Les persones que ens visiten podran veure obres excel·lents que expliquen com se senten moltes dones davant la realitat que vivim_”.

Serlik ha explicat que, a més del Palau, l’exposició també podrà ser visitada al carrer Jesuïtes i a la sala Tossal de la Universitat de València.

Pellicer ha recordat que el Palau sempre s’implicarà en aquest tipus d’iniciatives. “_El fet que tinguem artistes joves menors de 40 anys que mostren la seua inquietud, demostra que encara queda camí per recórrer”._

Per a finalitzar, Gil ha volgut agrair a Serlik el seu compromís “_no sols amb la igualtat de la dona, sinó també amb la riquesa espiritual i l’extrema sensibilitat a l’hora de donar oportunitats a les artistes joves”_.

[Twittear](https://twitter.com/share)